尋白鹿洞故址愛其幽邃議復興建感歎有作
作者：朱熹
朝代：宋

paragraphs: 清泠寒澗水，窈窕青山阿。
昔賢有幽尚，眷言此婆娑。
事往今幾時，高軒絕來過。
學館空廢址，鳴絃息遺歌。
我來勸相餘，杖策搴綠蘿。
謀野欣有獲，披圖知匪訛。
永懷當年盛，莘莘衿佩多。
博約感明恩，涵濡熙泰和。
凄凉忽荒榛，俯仰驚頹波。
發教逮綱紀，喟然心靡它。
伐木循陰岡，結屋依陽坡。
一朝謝塵濁，歸哉碩人薖。